Kutollo 15 | Beibele Inthaneteng | Phetolelo ya Lefase le Lefsa
15 Ka bona pontšho e nngwe+ e kgolo le e makatšago legodimong, e lego barongwa ba šupago+ ba nago le dikotlo tše šupago.+ Tše ke tša mafelelo gobane ka tšona bogale+ bja Modimo bo fihla pheletšong.+
2 Ka bona se e kego ke lewatle le etšago galase+ le tswakane le mollo, ka bona le bao ba fentšego+ sebata le seswantšho sa sona+ le palo+ ya sona. Ba be ba eme hleng ga lewatle le e ka rego ke galase,+ ba swere diharepa+ tša Modimo.
3 Ba opela kopelo ya Moshe+ mohlanka wa Modimo le kopelo ya Kwana,+ ba re:
“Mediro ya gago ke e megolo le e makatšago,+ wena Jehofa Modimo Ramatlaohle.+ Ditsela tša gago ke tša go loka le therešo,+ wena Kgoši ya bosafelego.+
4 Ke mang yo ruri a ka se kego a boifa wena,+ Jehofa,+ gomme a tagafatša leina la gago,+ gobane ke wena o nnoši yo a botegago?+ Gobane ditšhaba ka moka di tla tla tša rapela pele ga gago,+ gobane ditaelo tša gago tše di lokilego di utolotšwe.”+
5 Ka morago ga dilo tše ka lebelela gomme ka bona sekgethwa sa tente+ ya bohlatse+ se bulwa legodimong,+
6 barongwa ba šupago+ ba ba swerego dikotlo tše šupago+ ba tšwa sekgethweng, ba apere linene e hlwekilego e tagilego+ gomme ba itlemile dihuba ka mapanta a gauta.
7 Se sengwe sa dibopiwa tše di phelago tše nne+ sa nea barongwa ba šupago meruswi e šupago ya gauta yeo e bego e tletše bogale bja Modimo+ yo a phelago go iša mehleng ya neng le neng.+
8 Sekgethwa sa tlala muši ka baka la letago la Modimo+ le ka baka la matla a gagwe gomme gwa se be le yo a kgonago go tsena sekgethweng go fihlela ge dikotlo tše šupago+ tša barongwa ba šupago di fela.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D66%26Chapter%3D15%26wtlocale%3DSE%26srcid=share⊂ject=Bala Beibele Inthaneteng